**สรุปเรื่องร้องเรียนร้องทุกข์ขององค์การบริหารส่วนตำบลหินดาด**

**ประจำปีงบประมาณ 256๓ จำนวน ๑๑ เรื่อง**

|  |
| --- |
| **๑. เรื่อง** ขอความช่วยเหลือที่ดินทำกิน และที่อยู่อาศัย**ผู้ร้องเรียน** นางผ่อง ถึงจันทึก **สาระสำคัญ** ผู้ร้องขอความช่วยเหลือว่า ได้รับความเดือดร้อน เนื่องจาก ไม่มีที่ดินทำกินและที่อยู่อาศัย โดยประสงค์ขอความช่วยเหลือในเรื่องที่ดินทำกินและที่อยู่อาศัยให้ **ผลการดำเนินการ** องค์การบริหารส่วนตำบลหินดาด ได้พิจารณากรณีดังกล่าวแล้ว ได้ส่งเรื่องดังกล่าวให้สำนักงานการปฏิรูปที่ดินจังหวัดนครราชสีมา เพื่อพิจารณาดำเนินการช่วยเหลือจัดที่ดินทำกินและที่อยู่อาศัยให้แก่ผู้ร้องต่อไป |
| **2. เรื่อง** ขอสอบแนวเขตห้วยสาธารณประโยชน์ **ผู้ร้องเรียน** นายประมูล มิกขุนทด ผู้ใหญ่บ้าน หมู่ที่ ๒  **สาระสำคัญ** ผู้ร้องเรียนแจ้งว่า มีความประสงค์ขอสอบแนวเขตห้วยสาธารณประโยชน์ ซึ่งอยู่บริเวณด้านทิศใต้ของสระน้ำแสลงพันสาธารณประโยชน์ ระยะทางประมาณ ๑.๕ กิโลเมตร เพื่อประโยชน์ในการขุดลอกและใช้เป็นแหล่งกักเก็บน้ำให้ชาวบ้านใช้อุปโภค-บริโภคในอนาคต  **ผลการดำเนินการ** เพื่อเป็นการแก้ไขปัญหาดังกล่าว องค์การบริหารส่วนตำบลหินดาด จึงขอให้อำเภอด่าน ขุนทด ประสานงานไปยังสำนักงานที่ดินจังหวัดนครราชสีมา สาขาด่านขุนทด เพื่อดำเนินการรังวัดสอบ แนวเขตห้วยสาธารณประโยชน์ดังกล่าว ต่อไป |
| **3.เรื่อง** กรณีควันและเสียงจากร้านขายไก่ย่าง**ผู้ร้องเรียน** นางสาววัชรินทร์ เบาขุนทด**สาระสำคัญ** ผู้ร้องเรียนแจ้งว่า ได้รับความเดือดร้อนจากควันในการย่างไก่และเสียงดังจากการสับโครงไก่ ของร้านขายไก่ย่าง ซึ่งอยู่ติดกับบ้านของผู้ร้องเรียน จนเป็นเหตุให้คนในครอบครัว ของผู้ร้องฯ ปวดศีรษะ รับประทานอาหารไม่ได้ เบื่ออาหาร เป็นไข้ ท้องเสีย โดยผู้ร้องเรียนประสงค์ขอให้ อบต. หินดาด ดำเนินการช่วยเหลือ และแก้ไขปัญหา หรือลงพื้นที่เพื่อตรวจสอบเรื่องร้องเรียนดังกล่าว**ผลการดำเนินการ** คู่กรณีสามารถตกลงกันได้ ผู้ร้องเรียนจึงขอถอนเรื่องร้องเรียนดังกล่าว  |
| **4.เรื่อง** ร้องเรียนการถมดิน**ผู้ร้องเรียน** นายวัลลภ เลิศขุนทด**สาระสำคัญ** ผู้ร้องเรียนแจ้งว่า ได้รับความเดือดร้อนจากถมดินโดย ไม่กั้นกำแพงของเจ้าของที่ดินข้างเคียง ซึ่งมีที่ดินอยู่ติดกับบ้านของผู้ร้องเรียน โดยผู้ร้องเรียนประสงค์ขอให้ อบต. หินดาด ดำเนินการแก้ไขปัญหาดังกล่าว**ผลการดำเนินการ** กรณีดังกล่าว เป็นกรณีที่ผู้ร้องเรียน ได้รับความเสียหาย หรือมีเหตุอันควรเชื่อได้ว่าอาจได้รับความเสียหายจากการถมดินโดยไม่ปฏิบัติตามกฎหมาย ได้ใช้สิทธิร้องเรียนเพื่อขอให้เจ้าพนักงานท้องถิ่น สั่งให้หยุดการถมดิน ตามมาตรา ๒๙ แห่งพระราชบัญญัติการขุดดินและถมดิน พ.ศ. ๒๕๔๓ ซึ่งตามบทบัญญัติแห่งกฎหมายดังกล่าว ได้กำหนด ให้นายกองค์การบริหารส่วนตำบล ในฐานะเจ้าพนักงานท้องถิ่น มีอำนาจสั่งให้ พนักงานเจ้าหน้าที่ เข้าไปตรวจสอบสถานที่ขุดดิน หรือถมดิน และรายงานต่อเจ้าพนักงานท้องถิ่น ซึ่งหากเจ้าพนักงานท้องถิ่นเห็นว่า ความเสียหายได้เกิดขึ้น หรืออาจเกิดขึ้นจากการขุดดินหรือถมดินนั้น ก็ให้มีอำนาจออกคำสั่งเป็นหนังสือสั่งให้ผู้ขุดดิน ผู้ถมดิน หรือเจ้าของที่ดินหยุดการขุดดิน หรือถมดิน หรือจัดการป้องกันความเสียหายที่อาจเกิดขึ้น หรือจัดการแก้ไขการขุดดิน หรือถมดินนั้นได้ตามที่เห็นสมควร ดังนั้น จึงเห็นควรดำเนินการ ดังนี้ ๑) ส่งเรื่องร้องเรียนดังกล่าวให้ กองช่าง ในฐานะผู้รับผิดชอบงานเกี่ยวกับการขุดดิน และถมดิน โดยตรงเป็นผู้พิจารณาดำเนินการ ๒) มอบหมาย ให้พนักงานเจ้าหน้าที่ ที่ได้รับแต่งตั้งพระราชบัญญัติการขุดดินและถมดิน พ.ศ. ๒๕๔๓ เข้าไปตรวจสอบสถานที่ ถมดิน ตามที่มีการร้องเรียน และรายงานผลการตรวจสอบให้เจ้าพนักงานท้องถิ่นทราบ ตามมาตรา ๒๙ วรรคสอง แห่งพระราชบัญญัติการขุดดินและถมดิน พ.ศ. ๒๕๔๓ เพื่อพิจารณาดำเนินการ ต่อไป |
| **5. เรื่อง** ชาวบ้านได้รับความเดือดร้อน ไม่มีทางเข้า-ออก บ้านพักที่อยู่อาศัย**ผู้ร้องเรียน** นายพิชิตชัย เมนขุนทด ผู้ใหญ่บ้าน หมู่ที่ ๘**สาระสำคัญ** นายพิชิตชัย เมนขุนทด ผู้ใหญ่บ้าน หมู่ที่ ๘ ตำบลหินดาด แจ้งว่า มีชาวบ้านได้รับความเดือดร้อน ไม่มีทางเข้า-ออก บ้านพักที่อยู่อาศัย เนื่องจากมีชาวบ้านบางรายเข้าไปยึดถือครอบครองทางสาธารณประโยชน์ จึงมีความประสงค์ขอสอบแนวเขตทางสาธารณประโยชน์ในเขตพื้นที่หมู่บ้าน**ผลการดำเนินการ** องค์การบริหารส่วนตำบลหินดาด ได้ขอให้อำเภอด่านขุนทด ประสานงานไปยังสำนักงานที่ดินจังหวัดนครราชสีมา สาขาด่านขุนทด เพื่อดำเนินการรังวัดสอบแนวเขตทางสาธารณประโยชน์ดังกล่าว |
| **6. เรื่อง** ปัญหาการครอบครองที่ดินทำกิน **ผู้ร้องเรียน** นายจันทร์ ชูจันทึก **สาระสำคัญ** ผู้ร้องเรียนแจ้งว่า ได้ซื้อที่ดินโดยไม่มีหลักฐานจากนายจำรัส เจิมสูงเนิน เนื้อที่ประมาณ ๓ ไร่ ในราคา ๕,๐๐๐ บาท เมื่อประมาณปี พ.ศ. ๒๕๒๓ และได้ครอบครองทำประโยชน์ ในที่ดินตลอดต่อเนื่องมาจนถึงปัจจุบัน ต่อมาเมื่อปี พ.ศ. ๒๕๖๒ นางสายฝน เมฆขุนทด ชาวบ้านหมู่ที่ ๓ ตำบลหินดาด ได้มาโต้แย้งว่า ที่ดินจำนวน ๓ ไร่ดังกล่าวเป็นของนางสายฝนฯ และมีการแจ้งความดำเนินคดีกับท่าน โดยท่านประสงค์ขอให้ องค์การบริหารส่วนตำบลหินดาด ช่วยแก้ไขปัญหาดังกล่าว **ผลการดำเนินการ** องค์การบริหารส่วนตำบลหินดาด ได้มีการประสานงานเชิญท่าน และผู้มีส่วนเกี่ยวข้อง เข้ามาเจรจาไกล่เกลี่ยข้อพิพาทดังกล่าวแล้ว เมื่อวันที่ ๑๑ สิงหาคม ๒๕๖๓ ณ ห้องประชุมองค์การบริหารส่วนตำบลหินดาด ผลปรากฏว่า คู่กรณีไม่สามารถเจรจาไกล่เกลี่ยข้อพิพาทกันได้ ประกอบกับกรณีข้อพิพาทดังกล่าวเป็นข้อพิพาทระหว่างเอกชนกับเอกชน ดังนั้น จึงขอให้ผู้ร้องเรียนใช้สิทธิเรียกร้องทางศาล เพื่อดำเนินการตามกฎหมายต่อไป |
| **7.เรื่อง** ร้องเรียนการถมดิน**ผู้ร้องเรียน** นายวัลลภ เลิศขุนทด**สาระสำคัญ** ผู้ร้องเรียนแจ้งว่า นางสาวเพ็ญจันทร์ เบาขุนทด ได้มีการก่อสร้างกำแพง ตามบันทึกข้อตกลงการไกล่เกลี่ยข้อพิพาท ลงวันที่ ๓๑ กรกฎาคม ๒๕๖๓ แต่ปรากฏว่า ยังมีน้ำรั่วซึมผ่านกำแพงไหลเข้ามาในที่ดินของผู้ร้อง ทำให้น้ำท่วมขัง เดือดร้อนอย่างมาก โดยประสงค์ให้ อบต. หินดาด ดำเนินการดังนี้ ๑. ให้ นางสาวเพ็ญจันทร์ เบาขุนทด ถมดิน บริเวณแอ่งข้างกำแพงที่มีการก่อสร้าง หรือ ซ่อมกำแพงเพื่อไม่ให้น้ำไหลซึมมายังที่ดินของผู้ร้อง๒. ให้ นายปัญญา ผันดอนดู่ ในฐานะพนักงานเจ้าหน้าที่ตามกฎหมาย ออกตรวจสอบพื้นที่ และสั่งให้ นางสาวเพ็ญจันทร์ เบาขุนทด ดำเนินการตาม ๑.) โดยเร่งด่วนที่สุด**ผลการดำเนินการ** - กรณีดังกล่าว เป็นกรณีที่ผู้ร้องเรียน ได้รับความเสียหาย หรือมีเหตุอันควรเชื่อได้ว่าอาจได้รับความเสียหายจากการถมดินโดยไม่ปฏิบัติตามกฎหมาย ได้ใช้สิทธิร้องเรียน เพื่อขอให้เจ้าพนักงานท้องถิ่น หรือ พนักงานเจ้าหน้าที่จัดการป้องกันความเสียหายที่อาจเกิดขึ้นหรือจัดการแก้ไขการขุดดินหรือถมดินนั้น ตามมาตรา ๒๙ แห่งพระราชบัญญัติการขุดดินและถมดิน พ.ศ. ๒๕๔๓ ซึ่งตามบทบัญญัติแห่งกฎหมายดังกล่าว ได้กำหนด ให้นายกองค์การบริหารส่วนตำบล ในฐานะเจ้าพนักงานท้องถิ่น มีอำนาจสั่งให้ พนักงานเจ้าหน้าที่ เข้าไปตรวจสอบสถานที่ขุดดิน หรือถมดิน และรายงานต่อเจ้าพนักงานท้องถิ่น ซึ่งหากเจ้าพนักงานท้องถิ่นเห็นว่า ความเสียหายได้เกิดขึ้น หรืออาจเกิดขึ้นจากการขุดดินหรือถมดินนั้น ก็ให้มีอำนาจออกคำสั่งเป็นหนังสือสั่งให้ผู้ขุดดิน ผู้ถมดิน หรือเจ้าของที่ดินหยุดการขุดดิน หรือถมดิน หรือจัดการป้องกันความเสียหายที่อาจเกิดขึ้น หรือจัดการแก้ไขการขุดดิน หรือถมดินนั้นได้ตามที่เห็นสมควร ดังนั้น จึงเห็นควรดำเนินการ ดังนี้ ๑) ส่งเรื่องร้องเรียนดังกล่าวให้ กองช่าง ในฐานะผู้รับผิดชอบงานเกี่ยวกับการขุดดิน และถมดิน โดยตรงเป็นผู้พิจารณาดำเนินการ ๒) มอบหมาย ให้ พนักงานเจ้าหน้าที่ ที่ได้รับแต่งตั้งพระราชบัญญัติการขุดดินและถมดิน พ.ศ. ๒๕๔๓ เข้าไปตรวจสอบสถานที่ที่ถมดินตามที่มีการร้องเรียน และดำเนินการแก้ไขปัญหาโดยเสนอแนะแนวทางในการปฏิบัติ ที่ถูกต้องตามกฎหมายให้นางสาวเพ็ญจันทร์ เบาขุนทด ดำเนินการ และให้รายงานผลการตรวจสอบให้เจ้าพนักงานท้องถิ่นทราบ ตามมาตรา ๒๙ วรรคสอง แห่งพระราชบัญญัติการขุดดินและถมดิน พ.ศ. ๒๕๔๓ เพื่อพิจารณาดำเนินการ ต่อไป |
| **8. เรื่อง** ร้องเรียนการถมที่ดิน **ผู้ร้องเรียน** นายวัลลภ เลิศขุนทด**สาระสำคัญ** ผู้ร้องเรียนแจ้งว่า ได้ดำเนินการเขียนคำร้องทุกข์ เมื่อวันที่ ๑๙ สิงหาคม ๒๕๖๓ กรณีนางสาวเพ็ญจันทร์ เบาขุนทด ได้ทำการก่อสร้างรั้วกำแพงตามบันทึกข้อตกลงการไกล่เกลี่ย ข้อพิพาทที่ไม่ได้มาตรฐาน โดยขอให้พนักงานเจ้าหน้าที่ตามกฎหมาย ออกตรวจสอบพื้นที่ และสั่งให้นางสาวเพ็ญจันทร์ เบาขุนทด ดำเนินการถมดินบริเวณแอ่งข้างกำแพงที่มีการก่อสร้าง หรือซ่อมแซมรั้วกำแพง เพื่อไม่ให้น้ำไหลซึมมายังที่ดินของท่าน แต่ปรากฏว่า ไม่มีเจ้าหน้าที่ที่เกี่ยวข้องของ อบต. หินดาด ออกไปตรวจสอบพื้นที่ ดังนั้น จึงประสงค์ขอให้เจ้าหน้าที่ที่เกี่ยวข้องชี้แจงเหตุผลให้ท่านทราบ**ผลการดำเนินการ**   ๑. องค์การบริหารส่วนตำบลหินดาด ได้พิจารณากรณีดังกล่าวแล้ว โดยมอบหมายให้กองช่าง ในฐานะหน่วยงานที่รับผิดชอบโดยตรงเป็นผู้ดำเนินการ  ๒. พนักงานเจ้าหน้าที่ที่ได้รับแต่งตั้งพระราชบัญญัติการขุดดินและถมดิน พ.ศ. ๒๕๔๓ ได้เข้าไปตรวจสอบสถานที่ขุดดิน ตามที่มีการร้องเรียนแล้ว เมื่อวันที่ ๘ กันยายน ๒๕๖๓ พบว่า  ๑) นางเพ็ญจันทร์ เบาขุนทด ได้มีการก่อรั้วสร้างกำแพง เพื่อป้องกันการไหลของดิน น้ำร่วมซึม และน้ำฝนไหลมายังที่ดินของผู้ร้องตามบันทึกบันทึกข้อตกลงการไกล่เกลี่ยระงับข้อพิพาททางแพ่ง ลงวันที่ ๓๑ กรกฎาคม ๒๕๖๓ แล้ว ๒) รั้วกำแพงที่ก่อสร้างมีลักษณะเป็นรูรั่ว ทำให้น้ำอาจไหลรั่วซึมมายังที่ดินฝ่ายผู้ร้องเรียนได้หากเกิดฝนตกหนัก ๓) พื้นที่บริเวณติดกับแนวรั้วที่ก่อสร้างกำแพงตามบันทึกบันทึกข้อตกลงการไกล่เกลี่ยระงับข้อพิพาททางแพ่ง ลงวันที่ ๓๑ กรกฎาคม ๒๕๖๓ มีลักษณะเป็นแอ่ง หากมีฝนตกหนักอาจทำให้เกิดน้ำขังบริเวณดังกล่าวและทำให้ทำเกิดน้ำรั่วซึมได้  ๓. อบต. หินดาดได้มอบหมาย ให้กองช่าง ออกคำสั่งเป็นหนังสือสั่งให้ ผู้ถมดิน จัดการป้องกันความเสียหายที่อาจเกิดขึ้นหรือจัดการแก้ไขการถมดินนั้นตามที่เห็นสมควร โดยทำการถมดินให้ชิดแนวรั้วกำแพงที่ก่อสร้างตามบันทึกข้อตกลงการไกล่เกลี่ยระงับข้อพิพาททางแพ่ง ลงวันที่ ๓๑ กรกฎาคม ๒๕๖๓ ต่อไป ตามตามมาตรา ๒๙ วรรคสอง แห่งพระราชบัญญัติการขุดดินและถมดิน พ.ศ. ๒๕๔๓ |
| **๙. เรื่อง** ปัญหาการปล่อยน้ำทิ้งจากเจ้าของบ้านข้างเคียง**ผู้ร้องเรียน** นางสาวปัทมาวรรณ จอสูงเนิน**สาระสำคัญ** ผู้ร้องเรียน แจ้งว่า ได้รับความเดือดร้อนจากปัญหา การปล่อยน้ำทิ้งจากเจ้าของบ้านข้างเคียง ไหลเข้ามาในบริเวณบ้านของตนเอง ทำให้ได้รับความเดือดร้อน โดยประสงค์ขอให้ อบต. หินดาด เข้าไปตรวจสอบพื้นที่ และแก้ไขปัญหาดังกล่าว **ผลการดำเนินการ** องค์การบริหารส่วนตำบลหินดาด ได้พิจารณากรณีดังกล่าวแล้ว โดยมอบหมายให้ กองสาธารณสุขและสิ่งแวดล้อม ในฐานะหน่วยงานที่รับผิดชอบโดยตรงเป็นผู้ดำเนินการแก้ไขปัญหาดังกล่าว |
| **๑๐. เรื่อง** การขอให้ออกหนังสือรับรองผลกระทบด้านสิ่งแวดล้อม **ผู้ร้องเรียน** นางแสงเดือน เกงขุนทด **สาระสำคัญ**  นางแสงเดือน เกงขุนทด ชาวบ้านห้วยจรเข้ หมู่ที่ ๑๘ ตำบลหินดาด อำเภอด่านขุนทด จังหวัดนครราชสีมา แจ้งมีความประสงค์ขอให้ องค์การบริหารส่วนตำบลหินดาด ออกหนังสือรับรองผลกระทบด้านสิ่งแวดล้อม ในที่ดิน ส.ป.ก. 4 – 01 แปลงเลขที่ ๘ ระวาง ส.ป.ก. ที่ /กลุ่ม 3536 ตำบลหินดาด เพื่อใช้ประกอบพิจารณาของสำนักงานปฏิรูปที่ดินจังหวัดนครราชสีมา ในการยกเลิกสิทธิการครอบครองที่ดิน และพิจารณาอนุญาตให้ใช้ ที่ดิน ส.ป.ก. 4 – 01 แปลงเลขที่ ๘ ระวาง ส.ป.ก. ที่ /กลุ่ม 3536 เป็นที่ตั้ง วัดป่าหินเพลิง บ้านห้วยจรเข้ จำนวน ๖ ไร่**ผลการดำเนินการ**  เพื่อให้การดำเนินการเป็นไปโดยถูกต้องตามหลักเกณฑ์ และเงื่อนไข**การให้ใช้ที่ดินเพื่อกิจการสาธารณูปโภค และกิจกรรมอื่นๆ** ของสำนักงานการปฏิรูปที่ดินเพื่อการเกษตร ข้อ ๙ ซึ่งกำหนดว่า “การขออนุญาตทุกกิจการ จะต้องมีความเห็นของ อบต. และ หากเป็นกิจการที่เห็นว่า อาจจะมีผลกระทบต่อสิ่งแวดล้อมและชีวิตความเป็นอยู่ประชาชนจะต้องผ่านความเห็นชอบจากชุมชุนท้องถิ่นว่าไม่มีผลกระทบต่อสิ่งแวดล้อมและชีวิตความเป็นอยู่ประชาชน ทั้งนี้ กิจการใดที่กฎหมายระบุว่าต้องผ่านการพิจารณาของหน่วยงานอื่น ก็จะต้องได้รับความเห็นชอบตามหลักเกณฑ์ของหน่วยงานนั้นๆ ด้วย” ดังนั้น อบต. หินดาด จึงขอให้ผู้ใหญ่บ้าน หมู่ที่ 3 , 15, 16, 18, 19 ดำเนินการประชาคมชาวบ้านเพื่อขอความเห็นชอบจากชาวบ้านว่า การขอใช้ ที่ดิน ส.ป.ก. 4 – 01 แปลงเลขที่ ๘ ระวาง ส.ป.ก. ที่ /กลุ่ม 3536 เพื่อเป็นที่ตั้งวัดป่าหินเพลิง บ้านห้วยจรเข้ จำนวน ๖ ไร่ ของนางแสงเดือน เกงขุนทด มีผลกระทบต่อสิ่งแวดล้อมและชีวิตความเป็นอยู่ประชาชนหรือไม่ ทั้งนี้ เพื่อใช้ประกอบการพิจารณาออกหนังสือรับรองผลกระทบด้านสิ่งแวดล้อม ต่อไป |
| **๑๑. เรื่อง** แปลงปลูกข้าวโพดได้รับความเสียหาย **ผู้ร้องเรียน** นางกาญดา เนียมปุก **สาระสำคัญ** ผู้ร้องเรียนแจ้งว่า ได้รับอนุญาตจากนายวิทยา เผือกจันทึก เจ้าของที่ดินโฉนดเลขที่ ๖๘๘๙๒ เลขที่ดิน ๑๕๒ ตำบลหินดาด อำเภอด่านขุนทด จังหวัดนครราชสีมา ให้ปลูกข้าวโพดในที่ดินดังกล่าว ต่อมาเมื่อประมาณวันที่ ๒๓ กันยายน ๒๕๖๓ ได้พบว่ามีน้ำจากพื้นที่ก่อสร้างกังหันลมผลิตไฟฟ้าของ บริษัท กรีโนเวชั่น เพาเวอร์ จำกัด ในโครงการ สราญลมวินด์ฟาร์ม ตั้งอยู่ในพื้นที่ตำบลห้วยบง อำเภอด่านขุนทด จังหวัดนครราชสีมา ได้ไหลบ่าเข้ามาในพื้นที่แปลงที่ปลูกข้าวโพดของท่าน จนทำให้ต้นข้าวโพดล้มเสียหายเป็นจำนวนหนึ่ง โดยท่าน ประสงค์ขอให้ อบต. หินดาด ช่วยประสานงานกับบริษัทฯ เพื่อให้ความช่วยเหลือหรือชดเชยความเสียหายที่เกิดขึ้น**ผลการดำเนินการ** องค์การบริหารส่วนตำบลหินดาด ได้พิจารณากรณีดังกล่าว โดยได้ส่งเรื่องร้องเรียน ให้บริษัท กรีโนเวชั่น เพาเวอร์ จำกัด พิจารณาดำเนินการเพื่อให้ความช่วยเหลือแล้ว |

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***